Predkladacia správa

	Aktualizované Postupy pre	finančnú kontrolu štrukturálnych fondov a Kohézneho fondu  (ďalej  len  Postupy) sa predkladajú ako iniciatívny materiál.  Postupy boli vypracované v nadväznosti na Postupy pre finančnú kontrolu štrukturálnych fondov a Kohézneho fondu schválené   uznesením  vlády  SR  č. 997 z  22. októbra 2003.

	Cieľom aktualizácie pôvodných Postupov bolo zapracovanie zmien týkajúcich sa  finančnej kontroly ktoré vznikli v súvislosti so schválením novely zákona o finančnej kontrole a vnútornom audite (zákon č. 502/2001 Z. z. v znení zákona č. 618/2004 Z. z.), so schválením nového zákona o rozpočtových pravidlách verejnej správy (zákon č. 523/2004 Z. z.), aktualizáciou Koncepcie systému finančného riadenia štrukturálnych fondov, doterajšími poznatkami získanými z implementácie prostriedkov štrukturálnych fondov a Kohézneho fondu   a so zisteniami z  vykonaných finančných kontrol a vnútorných auditov.

	Postupy sa okrem právneho základu, metodického základu a základných definícií týkajúcich sa jednotlivých nástrojov pomoci EÚ a finančnej kontroly zameriavajú najmä na prehľad a charakteristiku typov kontrol a ich ciele. 

Finančná kontrola je rozdelená na kontrolu na prvej úrovni a kontrolu na druhej úrovni. Kontrola na prvej úrovni obsahuje predbežnú finančnú kontrolu v členení na programovú úroveň a projektovú úroveň a priebežnú finančnú kontrolu.

Kontrola na druhej úrovni popisuje minimálne 5 %-nú kontrolu vzorky operácií štrukturálnych fondov vykonávanú v zmysle čl. 10 Nariadenia Komisie (ES) č. 438/2001 a minimálne 15 %-nú kontrolu vzorky operácií Kohézneho fondu vykonávanú v zmysle čl. 9 Nariadenia Komisie (ES) č. 1386/2002. 

Aktualizované Postupy obsahujú samostatné časti týkajúce sa analýzy rizík, nezrovnalostí a náležitostí vykonávania následných finančných kontrol.

Súčasťou príloh sú schémy systému kontroly výdavkov spolufinancovaných z prostriedkov štrukturálnych fondov a Kohézneho fondu a  vzory kontrolných listov odporučené finančným kontrolórom vykonávajúcim kontroly vzorky osobitne pre projekty štrukturálnych fondov a pre projekty Kohézneho fondu. 

	Predkladaný materiál nemá negatívny finančný a ekonomický dopad, dopad na štátny rozpočet, podnikateľskú sféru, životné prostredie a zamestnanosť.

Pred prerokovaním materiálu vo vláde SR uplatnil minister výstavby a regionálneho rozvoja SR zásadné pripomienky, na základe ktorých bol z programu rokovania stiahnutý. K uplatneným pripomienkam bolo uskutočnené rozporové konanie na úrovni ministrov, na základe ktorého bol materiál upravený a predkladá sa na rokovanie vlády SR bez rozporov.